
                  CONFORM CU ORIGINALUL
PARLAMENTUL ROMÂNIEI

CAMERA DEPUTAŢILOR

Comisia pentru tehnologia informaţiei şi comunicaţiilor

Nr.4c-19/153/2021
PLx nr.462/2021
AVIZ
asupra proiectului de Lege privind aprobarea Ordonanţei de urgenţă a Guvernului nr.101/2021 pentru modificarea art.5 pct.IV4 din Legea nr.76/2002 privind sistemul asigurărilor pentru șomaj și stimularea ocupării forței de muncă, precum și pentru modificarea și completarea Legii nr.416/2001 privind venitul minim garantat

În conformitate cu prevederile art.95 și 117 alin.(3) din Regulamentul Camerei Deputaţilor, Biroul permanent a trimis, Comisiei pentru tehnologia informației şi comunicaţiilor, spre avizare, în procedură de urgență, proiectul de Lege privind aprobarea Ordonanţei de urgenţă a Guvernului nr.101/2021 pentru modificarea art.5 pct.IV4 din Legea nr.76/2002 privind sistemul asigurărilor pentru șomaj și stimularea ocupării forței de muncă, precum și pentru modificarea și completarea Legii nr.416/2001 privind venitul minim garantat (PLx nr.462/2021).

Consiliul Legislativ a avizat favorabil proiectul de ordonanță de urgență, cu observații și propuneri, conform avizului nr.740/14.09.2021.
Consiliul Economic și Social a avizat favorabil proiectul de act normativ, cu propuneri și observații, conform avizului nr.6585/14.09.2021


Senatul a adoptat proiectul de lege în ședința din 11.10.2021.
Proiectul de lege are ca obiect de reglementare modificarea art.5 pct.IV4 din Legea nr.76/2002, în sensul modificării grupei de vârstă menționate în definiția tânarului NEET, în sensul extinderii acesteia, după cum urmează: persoana cu vârsta cuprinsă între 16 ani și până la împlinirea vârstei de 30 de ani, care nu are loc de muncă, nu urmează o formă de învățământ și nu participă la activități de formare profesională. De asemenea, proiectul intervine asupra Legii nr.416/2001 urmărindu-se, printre altele, reglementarea încetării dreptului la ajutorul social după finalizarea celor 6 luni sau dacă raportul de muncă încetează în această perioadă, introducerea unor prevederi referitoare la posibilitatea depunerii şi înregistrării electronice a solicitărilor, cererilor şi documentelor doveditoare, includerea de prevederi referitoare la înscrierea persoanelor apte de muncă din familiile beneficiare de ajutor social în programul educaţional de tip „A doua şansă”, includerea de prevederi referitoare la decontarea transportului pentru persoanele apte de muncă din familiile beneficiare de ajutor social care urmează cursurile programului „A doua şansă”, la o distanţă mai mare de 5 km. faţă de locuinţă, modificarea reglementării referitoare la sancţionarea contravenţională a beneficiarului.


Prin conținutul său normativ, inițiativa legislativă face parte din categoria legilor organice, iar în aplicarea prevederilor art.75 alin.(1) din Constituția României, Camera Deputaților este Cameră decizională.

Potrivit prevederilor art.62 din Regulamentul Camerei Deputaţilor, republicat, membrii Comisiei pentru tehnologia informației și comunicațiilor au dezbătut proiectul de lege în ședința din 3 noiembrie 2021 și au hotărât, cu unanimitate de voturi avizarea favorabilă a acestuia.                                                     

